Nativity 12
author: Ephrem the Syrian
created: mid-4th century
source date: 1959
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܒܰܪ ܩܳܠܶܗ

1

ܡܰܢܽܘ ܚܙܳܐ ܟܰܝ ܥܽܘܠܳܐ ܕܩܰܫܺܝܫ
ܡܶܢ ܝܺܠܶܕܬܶܗ ܥܰܠ ܩܰܫܺܝܫܳܐ
ܘܐܶܬܛܠܺܝ ܒܳܗܿ ܢܦܰܩ ܟܰܕ ܝܰܠܽܘܕ
ܘܪܰܒܺܝ ܒܚܰܠܒܳܗܿ ܥܰܠ ܙܽܘܥܳܪ ܒܳܗܿ
ܢܦܰܩ ܘܝܺܪܶܒ ܒܳܗܿ ܬܶܗܪܳܐ ܪܰܒܳܐ
ܥܽܘܢܺܝܬܳܐ : ܫܽܘܒܚܳܐ ܒܝܰܘܡܳܟ ܠܕܶܢܚܳܟ ܟܰܣܝܳܐ
ܘܠܐܰܒܳܐ ܕܫܰܠܚܳܟ

2

ܥܽܘܠܳܐ ܒܟܰܪܣܳܐ ܚܬܳܡܳܐ ܩܰܝܳܡ
ܕܰܒܬܽܘܠܽܘܬܳܐ ܗܘܳܬ ܠܳܟ ܟܰܪܣܳܐ
ܗܰܝܟܰܠ ܡܰܠܟܳܐ ܘܐܰܦܰܝ̈ ܬܰܪܥܳܐ
ܒܬܽܘ̈ܠܶܐ ܕܰܥܠܰܘܗܝ ܒܬܽܘ̈ܠܶܐ ܡܶܢ ܒܰܪ
ܒܰܛܢܳܐ ܡܶܢ ܓܰܘ ܦܶܗܝܳܐ ܪܰܒܳܐ

3

ܐܳܘ ܠܩܺܒܽܘܬܳܐ ܕܰܣܦܺܝܩܳܐ ܗܘܳܬ
ܘܰܚܬܺܝܡܳܐ ܗܘܳܬ ܘܟܰܕ ܗܺܝ ܛܒܺܝܥܳܐ
ܢܦܰܩ ܡܶܢ ܓܰܘܳܗܿ ܛܰܒܥܳܐ ܪܰܒܳܐ
ܕܰܡܠܶܟ ܡܰܠܟ̈ܶܐ ܣܳܗܕܳܐ ܩܳܥܶܐ
ܕܗܳܝ ܡܰܘܗܰܒܬܳܐ ܠܰܘ ܕܰܟܝܳܢܳܐ ܗ̱ܝ

4

ܠܓܶܢܣܳܐ ܕ[ܢܶܫ̈ܶܐ] ܒܬܽܘ̈ܠܶܐ ܕܰܗܘܰܘ
ܡܶܛܽܠܳܬܳܟ ܕ[ܢܰܫܰܪ] ܒܰܛܢܳܟ
ܗܰܘ ܩܰܕܺܝܫܳܐ ܠܓܰܘ ܡܶܢ ܚܶܬܡ̈ܶܐ
ܫܪܳܬ ܕܰܟܝܽܘܬܳܟ ܚܬܳܡܳܐ ܡܰܟܶܣ
ܠܐܰܝܢܳܐ [ܕܰܣܪܶܒ] ܕܐܶܡܳܟ ܓܶܢܒܰܬ

5

ܠܓܰܘ ܡܶܢ ܚܶܬܡܳܐ ܫܰܪܝܰܬ ܐܳܦ ܗܳܫܳܐ
ܒܓܰܘ ܢܰܟ̈ܦܳܬܳܐ ܘܐܶܢ [ܐܢܳܫ ܥܫܶܩ
ܠܰܡܟܺܝܪ̈ܳܬܳܟ] ܚܳܬܡܳܐ ܫܰܠܝܳܐ
ܢܳܨܶܦ ܠܐܽܘܪܥܶܗ ܐܰܦ̈ܰܝ ܬܰܪܥܳܐ
ܚܬܺܝܡܳܐ ܩܳܥܶܐ ܕܡܰܠܟܰܢ ܬܰܡܳܢ

6

ܚܶܬܡܳܐ ܣܳܗܶܕ ܠܰܡܟܺܝܪ̈ܳܬܳܟ
ܘܰܠܝܳܠܶܕܬܳܟ ܠܓܰܘ ܡܶܢ ܚܳܬܡܳܐ
ܫܪܳܐ ܗܘܰܝܬ ܒܐܶܡܳܟ ܘܢܰܟ̈ܦܳܬܳܐ
ܠܓܰܘ ܡܶܢ ܛܰܒܥܳܐ ܢܶܙܟܶܐ ܚܬܳܡܳܟ
ܠܰܡܟܺܝܪ̈ܳܬܳܟ ܐܰܝܟ ܕܠܐܶܡܳܟ

7

ܕܩܽܘܕܫܰܐ ܗ̱ܘ ܪܰܒܳܐ ܕܠܳܐ ܡܶܬܗܰܝܡܰܢ
ܒܰܝܢܳܬ ܛܰܡ̈ܐܶܐ ܚܳܬܡܳܐ ܘܛܰܒܥܳܐ
ܕܰܡܠܶܟ ܡ̈ܰܠܟܶܐ ܡܦܺܝܣ ܕܰܢܛܺܝܪܳܐ ܗܺܝ
ܡܰܪܓܳܢܺܝܬܳܐ ܣܢܓܪ̈ܶܐ ܛܳܒ̈ܶܐ
ܩ̈ܢܰܝ ܐܰܡ̈ܗܳܬܳܟ ܒܶܝܬ ܥܳܫ̈ܽܘܩܶܐ

8

ܐܶܢ ܒܰܚܬܳܡܳܐ ܠܳܐ ܡܶܬܗܰܝܡܰܢ
ܗܰܘ ܒܶܝܬ ܓܰܙܳܐ ܒܶܠܥܳܕ ܛܰܒܥܳܐ
ܡܰܢܽܘ ܡܨܶܐ ܗܘܳܐ ܠܰܡܗܰܝܡܳܢܽܘ
ܕܠܳܐ ܐܶܬܚܰܠܰܨ ܐܰܦܺܝܣ ܐܰܠܳܗܳܐ
ܚܠܳܦ ܩܰܕܺܝܫܰܘ̈ܗܝ ܠܰܒ̈ܢܰܝܢܳܫܳܐ

9

ܫܪܰܝܬ ܒܡܰܪܝܰܡ ܘܰܥܫܰܩܘ ܛܰܡ̈ܐܶܐ
ܕܠܳܐ ܒܰܛܢܳܐ ܠܳܟ ܘܕܰܫܪܰܝܬ ܗܳܫܳܐ
ܒܓܰܘ ܢܰܟ̈ܦܳܬܳܐ ܗܳܐ ܡܶܬܥܰܫܩܳܢ
ܐܰܝܟ ܒܰܛܢ̈ܳܬܳܐ [ܥܫܰܩܘ ܠܰܕܒܰܛܢܳܐ
ܘܠܰܕܠܳܐ] ܒܰܛܢܳܐ ܓܽܘܢܚܳܐ [ܪܰܒܳܐ]

10

[ܫܽܘܪܳܟ] ܢܳܛܰܪ ܠܰܡܟܺܝܪ̈ܳܬܳܟ
ܐܰܝܟ ܕܠܶܐܡܳܟ [ܘܐܶܢ] ܓܰܢܳܒܰܐ ܗ̱ܘ
ܕܐܶܬܳܐ ܠܡܶܓܢܰܒ ܒܳܟ [ܢܶܬܒܰܛܰܠ]
ܐܳܦ ܢܶܬܛܰܠܰܩ ܘܐܶܢ ܥܳܫܽܘܩܰܐ ܗ̱ܘ
ܕܐܶܬܳܐ ܠܡܶܥܫܰܩ ܒܳܟ ܢܶܫܬܰܬܰܩ

11

ܠܳܟ ܬܶܫܒܽܘܚܬܳܐ [ܡܕܰܟܶܐ] ܠܥܳܢܶܗ
ܐܰܝܟ ܕܠܶܐܡܶܗ ܘܰܠܢܰܟ̈ܦܳܬܶܗ
ܐܰܝܟ ܝܳܠܶܕܬܶܗ ܘܠܐܰܡ̈ܗܳܬܶܗ
ܐܰܝܟ ܡܰܝܢܰܩܬܶܗ ܡܶܢܗܶܝܢ ܘܡܶܢܳܗܿ
ܐܳܦ ܡܶܢ ܟܽܘܠܰܢ ܫܽܘܒܚܳܐ ܠܰܫܡܳܟ